1.  ปัจจัยความเสี่ยง

    1.  ความเสี่ยงในการพึ่งพาผลิตภัณฑ์หลักประเภทเดียว

  บริษัทฯ ผลิตและจำหน่ายผลิตภัณฑ์จอภาพคอมพิวเตอร์เพียงอย่างเดียว
  ซึ่งขณะนี้ยังไม่มีสิ่งบ่งบอกถึงการพัฒนาเทคโนโลยีที่จะทำให้เทคโนโลยีที่ใช้อยู่ในจอภาพคอมพิวเตอร์ในปัจจุบันล้าสมัย
  อีกทั้งแนวโน้มความต้องการของจอภาพคอมพิวเตอร์ยังคงมีอัตราการเจริญเติบโตอย่างต่อเนื่อง
  โดยทิศทางของตลาดยังคงมีการแข่งขันที่รุนแรงในด้านราคา เงื่อนไขการชำระเงิน
  ตลอดจนคุณภาพของสินค้า ซึ่งบริษัทฯ
  เห็นว่าผลิตภัณฑ์จอภาพคอมพิวเตอร์ยังคงเป็นผลิตภัณฑ์ที่มีอนาคตไกล
  และมีโอกาสเติบโตอีกอย่างต่อเนื่อง

  อย่างไรก็ตาม บริษัทฯ มีความมุ่งมั่นที่จะพัฒนาผลิตภัณฑ์อื่น
  โดยนำความแข็งแกร่งทางด้านวิศวกรรมของภาพและเสียงควบคู่กับการนำระบบคอมพิวเตอร์ที่ทันสมัยมาประยุกต์ใช้งานโดยมุ่งเน้นพัฒนาผลิตภัณฑ์อื่นเพื่อลดความเสี่ยงจากการมีผลิตภัณฑ์เดียวของบริษัทฯ

2.  ความเสี่ยงด้านการเงิน และอัตราแลกเปลี่ยนเงินตราต่างประเทศ

  ในปี 2543 บริษัทฯ มีผลกำไรจากอัตราแลกเปลี่ยนเป็นจำนวน 305 ล้านบาท
  โดยมีปัจจัยหลักมาจากการแปลงค่ารายการในงบดุลที่เป็นเงินตราต่างประเทศจากการที่ค่าเงินบาทอ่อนตัวลง
  โดยกำไรจากอัตราแลกเปลี่ยนดังกล่าวได้รวมในผลการดำเนินงาน

  บริษัทฯ มิได้มีมาตรการรองรับการขาดทุนจากอัตราแลกเปลี่ยน เนื่องจากบริษัทฯ
  ขายสินค้าเป็นเงินสกุลดอลลาร์สหรัฐ และซื้อวัตถุดิบส่วนใหญ่เป็นเงินสกุลดอลลาร์สหรัฐเช่นกัน
  ดังนั้นผลกระทบจากการเปลี่ยนแปลงอัตราแลกเปลี่ยนที่เกิดขึ้นจะหักล้างกันไปในการรับและจ่ายเงินดอลลาร์สหรัฐในรายการขายสินค้าและซื้อวัตถุดิบ
  ซึ่งเป็นผลให้ผลกระทบจากการเปลี่ยนแปลงอัตราแลกเปลี่ยนที่เกิดขึ้นจริงมีน้อยมาก

  อนึ่งบริษัทฯ
  อาจมีผลกำไรหรือขาดทุนซึ่งเกิดจากการแปลงค่ารายการในงบดุลที่เป็นเงินตราต่างประเทศด้วยอัตราแลกเปลี่ยน
  ณ วันที่ในงบดุล ซึ่งเป็นไปตามมาตรฐานทางบัญชีทั่วไป เช่น หากค่าเงินบาทแข็งค่าขึ้น ณ
  สิ้นงวดเมื่อทำการแปลงค่ารายการในงบดุลที่เป็นเงินตราต่างประเทศแล้ว
  บริษัทฯจะได้รับผลขาดทุน จากการแปลงค่าอัตราแลกเปลี่ยน
  หรือในทางกลับกันหากค่าเงินบาทอ่อนตัวลง บริษัทฯ
  จะได้รับผลกำไรจากการแปลงค่าอัตราแลกเปลี่ยน

3.  ความเสี่ยงในด้านวัตถุดิบ

  วัตถุดิบหลักที่ใช้ในการผลิตจอภาพคอมพิวเตอร์ ได้แก่ หลอดภาพ แผงวงจรไฟฟ้า
  และเซมิคอนดัคเตอร์
  วัตถุดิบประเภทเซมิคอนดัคเตอร์เป็นวัตถุดิบที่การผลิตไม่เพียงพอกับความต้องการของตลาด ตั้งแต่
  ปี 2542 เป็นต้นมา บริษัทฯ จึงมีความเสี่ยงในการจัดหาวัตถุดิบดังกล่าว
  นอกจากนั้นการเปลี่ยนแปลงทางด้านเทคโนโลยีตลอดจนความยืดหยุ่นในการยกเลิกคำสั่งซื้อจากลูกค้า
  อาจทำให้เกิดความเสี่ยงจากวัตถุดิบล้าสมัย หรือวัตถุดิบเกินความต้องการ ซึ่งบริษัทฯ
  ได้มีมาตรการเพื่อลดความเสี่ยงในการจัดหาวัตถุดิบ ดังนี้

1.  การคาดการณ์ความต้องการวัตถุดิบอย่างแม่นยำ โดยใช้โปรแกรม MRP (Material
    Requirement Planning)
    เพื่อคำนวณความต้องการใช้วัตถุดิบเพื่อวางแผนการจัดซื้อล่วงหน้าให้สอดคล้องกับระยะเวลาในการผลิต
    และการจัดส่งวัตถุดิบของผู้ขาย ทั้งนี้ได้พิจารณาวัตถุดิบคงเหลือ และคำสั่งชื้อจากลูกค้าเป็นหลัก
    โดยที่การวางแผนจัดซื้อดังกล่าวได้มีการประสานงานกับฝ่ายขายและฝ่ายผลิตอย่างใกล้ชิด
    เพื่อให้ทราบความต้องการที่แน่นอนตลอดจนการเปลี่ยนแปลงอย่างทันเหตุการณ์

2.  การกระจายการสั่งซื้อวัตถุดิบเพื่อป้องกันการผูกขาด โดยสั่งซื้อจากผู้จำหน่ายอย่างน้อย 2
    รายต่อการจัดซื้อวัตถุดิบ 1 รายการ
    เพื่อความต่อเนื่องในการจัดซื้อวัตถุดิบกรณีที่ผู้จัดจำหน่ายรายใดรายหนึ่งมีปัญหาในการจัดส่งวัตถุดิบ

3.  การจัดให้มีข้อตกลงเกี่ยวกับการเลื่อนการจัดส่งวัตถุดิบ หรือยกเลิกคำสั่งซื้อกับผู้ขายวัตถุดิบ
    ในกรณีที่มีการเปลี่ยนแปลงการผลิต หรือยกเลิกคำสั่งซื้อจากลูกค้า

4.  ความพยายามในการใช้วัตถุดิบที่เป็นมาตรฐานเดียวกันในการผลิต
    เพื่อลดความหลากหลายของวัตถุดิบโดยแผนกวิจัยและพัฒนาผลิตภัณฑ์

5.  การตกลงกับลูกค้าให้มีการบอกกล่าวล่วงหน้าหากมีการยกเลิกการใช้วัตถุดิบในส่วนของวัตถุดิบเฉพาะ
    ตลอดจนการเรียกเก็บค่าวัตถุดิบเฉพาะดังกล่าว
    ในกรณีที่ลูกค้ายกเลิกคำสั่งซื้อหรือยกเลิกการใช้โดยบอกกล่าวล่วงหน้าในระยะสั้น

6.  การควบคุมระดับสินค้าคงคลังอย่างเข้มงวด โดยลดการสั่งซื้อล่วงหน้าเป็นระยะเวลานาน

4.  ความเสี่ยงในการพึ่งพาลูกค้ารายใหญ่

  ในปัจจุบัน บริษัทฯ มีลูกค้าญี่ปุ่นรายหนึ่งเป็นลูกค้ารายใหญ่ ซึ่งในปี 2543 ที่ผ่านมา บริษัทฯ
  มียอดขายให้กับลูกค้ารายนี้เป็นจำนวน 8,571 ล้านบาท หรือคิดเป็นอัตราร้อยละ 71.7
  ของยอดขายรวม บริษัทฯ มีความสัมพันธ์ที่ดีกับลูกค้ารายนี้มาโดยตลอด โดยเป็นลูกค้าของบริษัทฯ
  ตั้งแต่เริ่มดำเนินธุรกิจ และมีการทำสัญญาซื้อขายรองรับ
  แม้ว่าลูกค้าจะหันไปสั่งซื้อสินค้าบางส่วนจากคู่แข่งของบริษัท
  เพื่อกระจายการสั่งซื้อและลดความเสี่ยงในด้านลูกค้า บริษัทฯ
  มีความเชื่อมั่นว่าจะสามารถรักษายอดขายให้กับลูกค้ารายนี้ได้ในระดับที่ไม่แตกต่างจากปี 2543
  ทั้งนี้เนื่องจากบริษัทฯ ได้จัดให้มีการวิจัยและพัฒนาผลิตภัณฑ์ร่วมกับลูกค้าอย่างต่อเนื่อง

  อย่างไรก็ดี บริษัทฯมีแผนที่จะหาลูกค้ารายใหม่ๆ เพื่อลดความเสี่ยงในการพึ่งพาลูกค้ารายใหญ่
  โดยในปัจจุบันบริษัทฯ พยายามที่จะรักษาการดำเนินงานภายในให้อยู่ในสภาพที่มั่นคงยิ่งขึ้น
  โดยเน้นการลดต้นทุนและค่าใช้จ่ายต่อไปอีกระยะหนึ่ง
  และคาดว่าจะดำเนินการในการหาลูกค้ารายใหม่ ตามแผนในช่วงครึ่งปีหลังของปี 2544

5.  ความเสี่ยงในการมีผู้ถือหุ้นรายใหญ่ (มากกว่าร้อยละ 75)

  ผู้ถือหุ้นรายใหญ่ของบริษัทฯ คือ บริษัทในกลุ่มบริษัท แกรนด์ โฮลดิ้งส์ ลิมิเต็ด (The Grande
  Holdings Limited) ถือหุ้นในบริษัทฯ รวมกันเป็นจำนวน 775.35 ล้านหุ้น
  หรือคิดเป็นอัตราร้อยละ 81.55 ของหุ้นที่จำหน่ายได้แล้วทั้งหมดของบริษัทฯ
  ซึ่งสัดส่วนการถือหุ้นที่มากกว่าร้อยละ 75
  ทำให้ผู้ถือหุ้นรายใหญ่ดังกล่าวมีอำนาจในการควบคุมบริษัทฯ
  ในเรื่องที่ต้องได้รับอนุมัติจากที่ประชุมผู้ถือหุ้น ดังนั้นผู้ถือหุ้นรายย่อยของบริษัทฯ
  จึงมีความเสี่ยงจากการไม่สามารถรวบรวมคะแนนเสียงเพื่อถ่วงดุลเรื่องที่ผู้ถือหุ้นรายใหญ่เสนอให้ที่ประชุมผู้ถือหุ้นพิจารณา
  เว้นแต่เป็นกรณีที่ผู้ถือหุ้นรายใหญ่มีส่วนได้เสียและไม่มีสิทธิออกเสียงลงคะแนน
  หรือเป็นกรณีที่หลักเกณฑ์ของสำนักงานคณะกรรมการ กลต.
  หรือตลาดหลักทรัพย์แห่งประเทศไทยกำหนดผู้ถือหุ้นรายย่อยสามารถใช้สิทธิคัดค้านได้